Flere SSD-modeller fejler efter nøjagtig 32.768 timer

Denne Samsung-producerede SSD fra HP Enterprise, med produktnummeret VO1920JFDGV, er blandt de berørte 20 modeller. Illustration: HPE

Lagringsenheder, som fejler efter nøjagtig 32.768 timers driftstid (2^15 timer), det lyder lidt specielt, men det er netop det, Hewlett Packard Enterprise (HPE) nu advarer kunderne om vil ske med en række SSD’er, hvis kunderne ikke opdaterer enhedernes firmware.

Det er en underleverandør af HPE, som har produceret SSD’erne, og det er denne leverandør, som har advaret HPE om problemet. I hvert fald én af SSD-modellerne, den som ses øverst i artiklen, er produceret af Samsung.

32.768 timer er det samme som 3 år, 270 dage og 8 timer.

Avancerede produkter

De berørte enheder tilhører en serie med SAS SSD’er, som er brugt i en række server- og lagringsprodukter fra HPE. Dette inkluderer produkter som ProLiant, Synergy, Apollo, JBOD D3xxx, JBOD D6xxx JBOD D8xxx, MSA, StoreVirtual 4335 og StoreVirtual 3200.

I alt drejer det sig om 20 forskellige SSD-modeller. Detaljer om dem kan læses her.

Problemerne kan løses ved at opdatere firmwaren i de berørte enheder til version HPD8 eller nyere. Denne opdatering er nu tilgængelig for knap halvdelen af de berørte enheder. En opdatering til de resterende bliver gjort tilgængelig på et tidspunkt mellem 9. og 15. december i år.

Der er efter sigende ikke nogen fare for, at de berørte enheder vil fejle, før firmwareopdateringen bliver gjort tilgængelig.

Datatab

Hvis firmwaren ikke installeres i tide, vil SSD’en fejle. Afhængig af opsætning vil det i mange tilfælde være umuligt at genoprette dataene på enheden. I stedet skal de hentes fra en sikkerhedskopi eller spejling.

HPE oplyser på denne side om et værktøj, som kan bruges til at se, hvor mange timer den enkelte SSD har været i drift.

Svensk lagringscrash

Harddiskene i flere tusinde pc’er på svenske hospitaler har fejlet de seneste månederne, konkret Elitedesk-pc’er fra HP. Det er sandsynligt, at disse maskiner var udstyret med SSD’er og ikke harddiske, det har i hvert fald ét af hospitalerne oplyst.

Dermed kan det være et tilsvarende problem som det tidligere nævnte, som har ramt de svenske hospitaler og andre brugere af de aktuelle computere. Hos politiet i Sverige er mindst 2.500 lagringsenheder efter sigende crashet det seneste år.

Artiklen er fra digi.no.